Thailand skrap vereiste Covid-toets voor vlugteArgieffoto van Phuket ter illustrasie. (Foto: Lillian SUWANRUMPHA / AFP) Mense wat na Thailand reis, sal binnekort nie meer ŉ verpligte Covid-19-toets hoef te doen voordat hulle na dié land vlieg nie. Owerhede hoop dat dié stap die land se toerismebedryf ŉ broodnodige hupstoot sal gee. Die vereiste om ŉ Covid-19-toets binne 72 uur voor ŉ vlug te doen, word van 1 April af geskrap. Volgens Taweesin Visanuyothin, woordvoerder van die land se Covid-19-taakspan, sal reisigers wel met hul aankoms in Thailand vir die virus getoets word. Uiters streng reisbeperkings het Thailand gehelp om die aantal Covid-19-gevalle en verwante sterftes in die vroeë stadiums van die pandemie te beperk. Dit het die land se toerismebedryf, wat ongeveer ŉ vyfde van Thailand se ekonomie beslaan, egter ernstig geknou. Hoewel Thailand tans sowat 25 000 nuwe virusgevalle per dag aanteken, hoop amptenare dat dit betyds sal afneem sodat die land teen Julie na ŉ “post-pandemiefase” kan beweeg. Die land het ook sy reisbeperkings oor die afgelope nege maande geleidelik verlig. Hotelle, restaurante en ander toerisme-afhanklike ondernemings het die regering egter versoek om vinniger en daadwerklik op te tree sodat toeriste na die land kan terugkeer. Die toerismebedryf verwag dat ongeveer vyf miljoen buitelandse besoekers in 2022 na Thailand sal reis – ŉ beduidende afname van die byna 40 miljoen mense wat in die jaar voor die pandemie besoeke aan die land afgelê het.